افغانستان: د ټي ټي پي مهم مشر عمر خالد خراساني سره د دوه نورو کمانډرانو په چاودنه کې وژل شوی، رپورټ
مطبوعاتو او په ټولنیزو رسنيو خبریالانو او څيړونکو دعوه کړې چې د لاقانونه ګرځول شوې تحریک طالبان پاکستان [ټي ټي پي] يو مهم مشر عبدالولي عرف عمر خالد خراساني سره د دوه نورو کمانډرانو د افغانستان په پکتيکا صوبه کې په يوه چاودنه کې وژل شوی دی.
کراچۍ — په دغه اړه چې څومره خبرونه ورکړی شوي هغه ټول د سرچينو له قوله ورکړی شوي، نه خو په افغانستان کې واکمنو طالبانو په دغه اړه څه ويلي او نه ټي ټي پي دغه خبر يا پېښه تاييد کړې ده. ګندهار [ار اېف اي ار اېل] د سرچينو له قوله ويلي، پرون د اتوار/ يکشنې په ورځ [7 اګست] د پکتيکا په برمل ضلع/ ولسوالۍ کې د دوی [عمر خالد]ګاډی روان وو او د سړک غاړې ښخ بم پرې چاودلی دی. ويل شوي د عمر خالد سره بل تن حافظ دولت او درېم مفتي حسن وو. د امريکا په ولسن څيړنيز مرکز کې د اسيايي پروګرام مرستيال مشر مايکل کوګلمېن هم په ټویټر ويلي، د ټي ټي پي د لوړې کچې مشر عمر خالد خراساني په مبينه توګه وژل شوی دی. که دا رښتيا وي دا د ټي ټي پي دپاره غټه دهچکه ده ځکه وړاندې د هغه په اړه غلط خبرونه راغلي چې مړ دی. هغه په ټي ټي پي کې مهم تن وو د الفاظو نه زيات سخت. يو ځل هغه دا دعوه هم کړې وه چې د القاعده مشر ايمن الظواهري ته يې پناه ورکړې وه. خبريال افتخار فردوس هم د افغان چارواکو د سرچينو له قوله د ټي ټي پي د مهمندو د مشر عمر خالد خراساني او هغه سره د حافظ دولت خان او د ټي ټي پي د کرمې د پخوانی مشر ملا حسن د وژنې ويلي دي. دا خبر په داسې حال کې مخې ته راغلی چې د پاکستان او ټي ټي پي ترمنځ مذاکرات روان دي او د ټي ټي پي لخوا د نامعلومه وخته پورې ډز بندي روانه ده. د ټي ټي پي سره د خبرو دپاره درې ځله جرګې کابل ته تللي او د ټي ټي پي سره يې خبرې شوي دي، که څه هم په دغو خبرو کې ښکاره پرمختګ نه دی شوی خو په وروستيو کې د خېبرپښتونخوا د وزیراعلا د اطلاعاتو مرستيال چې کابل ته د جرګې سره تللی وو، هغه ويلي وو د دوی د تګ او ټي ټي پي سره ليدو نه څرګنده شوه چې مذاکرات روان دي. د جون د مياشتې په لومړو کې د قبايلي ضلعو او ملاکنډ ډويژن نزدې 50 کسيزه جرګه کابل ته د ټي ټي پي سره خبرو له تللې وه او د جرګې غړو وي او اې ډيوه ته ويلي وو، د ټي ټي پي د مشر او کابينې سره يې ليدلي خو د طالبانو سرچينو ويلي وو د تحريک طالبان پاکستان د لوري د مذاکراتو د کميټۍ مشر عمر خالد خراساني وو او د هغه د ملګرو سره يې خبرې شوې وې. په ټولنيزو رسنیو په دې بحث روان دی که د عمر خالد خراساني د وژنې خبر رښتيا کيږي، ځکه چې وړاندې هم د هغه د وژنې خبر څو ځله دروغ شوی، که دې ځل له رښتيا شو دا به د ټي ټي پي او پاکستان ترمنځ مذاکراتو باندې ضرور اغېزې کوي.